Pakistani vas oor tien se ontvoering in PolokwaneDie polisie het die tien mans die afgelope week gered. Hulle was ongedeerd. (Foto: SA Polisie) ŉ Pakistanse man wat glo verlede maand die baasbrein agter die ontvoering van tien buitelanders in Polokwane was, bly voorlopig agter tralies. Lt.kol. Robert Netshiunda, polisiewoordvoerder, sê die tien buitelanders was op 26 Januarie op die N1 van Musina in Limpopo op pad, toe ŉ ander voertuig hulle voorgekeer het. “Die slagoffers is glo in ŉ voertuig gelaai en na Polokwane geneem waar hulle glo naby die Peter Mokaba-stadion aan die verdagte oorhandig is,” sê hy. Dilpazeer Azam (39), is Sondag in Centurion aangekeer in ŉ intelligensiegedrewe operasie wat bestaan het uit lede van die misdaadintelligensie-eenheid, die eenheid vir georganiseerde misdaad, die honde-eenheid, gyselaaronderhandelaars, die Ekurhuleni-metropolisie en verskeie private veiligheidsmaatskappye. Donderdag het die ondersoekspan, nadat leidrade opgevolg is, toegeslaan op ŉ lodge in Bruma in Johannesburg, waar die tien slagoffers gered is. Hulle was ongedeerd. Azam het reeds in die Polokwane-landdroshof verskyn, waar die saak teen hom tot volgende week uitgestel is. Hy sal na verwagting dan aansoek doen om borgtog. “Die polisie se ondersoek duur voort en nog inhegtenisnemings is op hande,” sê Netshiunda.